बस में छेड़छाड़ का मामला: गलती मिले तो सरेआम दे देना फांसी

रोहतक. ग्रामीणों के साथ लघु सचिवालय में एसपी से मिलने पहुंची आसन गांव की पंचायत।

रोहतक. रोहतक से पत जा रही रोडवेज बस में दो बहनों के साथ हुई छेड़छाड़ का मामला तूल पकड़ता जा रहा है। शासन-प्रशासन ने घटना के मद्देनजर सख्ती दिखाते हुए रोडवेज चालक-परिचालक को निलंबित कर दिया वहीं दो आरोपी युवकों की सेना में भर्ती प्रक्रिया रोकने के लिए जिला सैनिक बोर्ड को पत्र लिखा है। सारे घटनाक्रम के बीच सोमवार को नया मोड़ उस वक्त सामने आया, जब सैकड़ों ग्रामीणों के साथ लघु सचिवालय पहुंची गांव आसन की पंचायत ने युवकों को बेकसूर बताया। स्पष्ट शब्दों में चेतावनी देते हुए कहा कि अगर पुलिस-प्रशासन ने मामले की स्पष्ट जांच नहीं कराई तो अनशन भी होगा और हाईवे जाम भी।



बुजुर्ग की मदद का ये सिला तो नहीं होना चाहिए

गांव वालों का कहना है कि कि कुलदीप और दीपक रोहतक से गांव आसन जाने के लिए रोहतक बस अड्डे से बैठे। यहां उन्होंने आपरेशन कराने वाली एक बुजुर्ग महिला की टिकट खरीदी। टिकट देने वाले ने कहा कि 11 नंबर सीट पर बैठा देना। अंदर जाकर देखा तो उक्त सीट पर दोनों बहनें बैठी थीं। कुलदीप ने टिकट दिखाते हुए बुजुर्ग महिला को बैठाने की बात कही, जिस पर बात बिगड़ी। गांव वालों ने कहा कि किसी बुजुर्ग महिला की मदद का यह सिला तो नहीं होना चाहिए।

बैग में से बेल्ट निकालना, वीडियो बनवाना संदिग्ध

ग्रामीणों ने आरोप लगाया कि जिस वीडियो को दिखाकर कुलदीप, दीपक और मोहित पर छेड़छाड़ और मारपीट का आरोप लगाया जा रहा है। उस वीडियो को ही देख लो, तो उसमें युवक खुद को बचाते नजर आ रहे हैं, जबकि दोनों बहनें बेल्ट व लातों से हमला कर रही हैं। इसके अलावा मारपीट करना और उसकी वीडियो बनवाना भी संदिग्ध है।



करेंगे अनशन और हाईवे जाम

ग्रामीणों ने कहा कि तीनों युवकों के चरित्र के बारे में पूरे गांव में जानकारी कर ली जाए और छेड़छाड़ की पीड़ित लड़कियों के बारे में भी उनके गांव से जानकारी जुटाई जाए। इसके बाद ही कोई फैसला लिया जाए। सौ गुनहगार बच जाएं, लेकिन एक निर्दोष को सजा नहीं होनी चाहिए। उन्होंने कहा कि अगल निष्पक्ष जांच नहीं हुई तो पूरा गांव अनशन पर बैठ हाईवे जाम करेगा।

बुजुर्ग महिला की तलाश में कराई मुनादी

जिस बुजुर्ग महिला को सीट पर बैठाने के लिए विवाद शुरू हुआ बताया जा रहा है, आसन गांव के लोगों ने उसकी तलाश शुरू कर दी है। ग्रामीणों ने बताया कि जानकारी के अनुसार उक्त महिला हुमायूंपुर में बस से उतरी थी, जिसके चलते इस गांव में मुनादी करा दी गई है।



गवाही देगी बस में बैठी चश्मदीद

गांव वालों ने बताया कि गांव का ही एक युवक हरियाणा पुलिस में है। उसकी एक महिला रिश्तेदार भी घटना के दौरान बस में थी और मामले की चश्मदीद गवाह है। उक्त सिपाही के अनुसार उसकी रिश्तेदार ने बताया कि लड़कों की कोई गलती नहीं थी। मारपीट लड़कियों ने ही शुरू की। सिपाही ने आश्वासन दिया है कि उसकी रिश्तेदार गवाही देकर बताएगी कि गलती किसकी है।

सद्दाम की तरह फांसी पर लटका देना

पूर्व सरपंच रामचंद्र व सुरूप सिंह, वीरेंद्र शास्त्री, अपेक्स प्रधान संदीप हुड्डा ने कहा कि कुलदीप पांच बहनों का इकलौता भाई है, दीपक बीमार-मां बाप का इकलौता सहारा है और मोहित भी बेहद गरीब परिवार से है। अगर जांच में तीनों का जरा भी खोट निकल आए तो उन्हें सद्दाम की तरह सरेआम फांसी पर लटका देना।



अधिकारी बोले : सबूत दो, न्याय होगा

ग्रामीण पुलिस अधीक्षक से मिलकर दोनों बहनों द्वारा अन्य लोगों पर लगाए पुराने मामले गिनवाते हुए पूरी पड़ताल के बाद ही कार्रवाई की मांग की। इस पर एसपी ने कहा कि अगर युवक निर्दोष हैं तो इसके सबूत जुटाओ, तीनों के साथ न्याय होगा।

आगे की स्लाइड्स में पढ़ें, सार्वजनिक स्थानों से लड़कों का जमावड़ा हटाए पुलिस: पांचाल